Document ID: 31979D0542

Nõukogu otsus,
21. detsember 1976,
millega koostatakse nende kolmandate riikide loetelu, millest liikmesriigid lubavad importida veiseid, sigu ja värsket liha
(79/542/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [1] viimati muudetud direktiiviga 77/98/EMÜ, [2] eriti selle artikli 3 lõiget 1,
võttes arvesse komisjoni ettepanekut
ning arvestades, et:
direktiivis 72/462/EMÜ sätestatud süsteem põhineb loetelu koostamisel nende kolmandate riikide või kolmandate riikide osade kohta, kust liikmesriigid lubavad importida veiseid ja sigu ning värsket veise-, sea-, lamba-, kitse- ja koduloomadena peetud kabjaliste liha või ühte või mitmesse nimetatud rühma kuuluvaid loomi või värsket liha;
otsuse tegemisel selle kohta, kas riiki või riigi osa võib seoses loomade ja värske lihaga võtta loetellu, võetakse arvesse eelkõige eespool nimetatud direktiivi artikli 3 lõikes 2 sätestatud kriteeriumid;
käesoleva otsuse lisas loetletud riike, mis tavapäraselt varustavad liikmesriike, võib käsitada kõnealustele kriteeriumidele vastavana;
kõnealune loetelu koostatakse siiski tingimusega, et sellesse võib teha muudatusi ja täiendusi direktiivi 72/462/EMÜ artiklis 30 sätestatud korras; lisateabe põhjal võib osutuda vajalikuks piirata või laiendada teatavat liiki loomade või värske liha impordi lubamist; samuti võib olla vaja täpsustada teatavatel juhtudel nii loomade kui ka värske liha puhul riikide osi, kust importi lubada;
kolmandate riikide loetelu on üks alus ühenduse korra puhul, mida kohaldatakse direktiivis 72/462/EMÜ sätestatud importimisel kolmandatest riikidest, ja muid, eelkõige hügieeni- ja veterinaarkontrollimeetmeid tuleb arvesse võtta kõnealuse korra määratlemisel; järelikult on oluline võimaldada kõnealuste meetmete kooskõlastatud rakendamist,
ON VASTU VÕTNUD KÄESOLEVA OTSUSE:
Artikkel 1
Ilma et see piiraks direktiivi 72/462/EMÜ ja eelkõige võimalike artiklis 29 sätestatud korras võetavate meetmete kohaldamist, lubavad liikmesriigid teatavat liiki loomade ja värske liha impordi lubamise piiramiseks või laiendamiseks või nii loomade kui liha puhul nende riikide osade täpsustamiseks, kust on lubatud importida, importida loomi ja värsket liha vastavalt käesoleva otsuse lisas esitatud loetelule, kui nimetatud loetellu artiklis 30 ettenähtud korras tehtud muudatuste ja täiendustega ei sätestata teisiti.
Artikkel 2
Lisas esitatud loetelu avaldatakse Euroopa Ühenduste Teatajas samal ajal artiklis 1 osutatud muudatuste ja täiendustega.
Artikkel 3
Liikmesriigid võtavad käesoleva otsuse järgimiseks vajalikud õigusaktid vastu kahe aasta jooksul pärast artiklis 2 osutatud avaldamist ja teatavad sellest viivitamata komisjonile.
Artikkel 4
Käesolev otsus on adresseeritud liikmesriikidele.
Brüssel, 21. detsember 1976

Labels: 3
17
6